khistorydata/jeongjo-sjw-relations huggingface dataset:
정조 20년 · 목
因二月朔親試試券敎曰經旨之如是善對不有宿工郡能到此曾聞輪誦經書作爲課業果叶所知且其每文各體典雅謹嚴不溺於鄙俚之俗臼抄啓文臣申絢貂皮額掩一部賜給發揮未發已發之性奇哉奇哉始信嶠南學子之實地着力抄啓文臣柳台佐鼠皮耳掩一部賜給○權晙試券批以謂之能言之士未也性之未發已發依俙欲攙及毋論其言之當否特以從隗之意置之次上等黃基天試券批以此批十點錯對則錯對比之諸人之漏却猶有可嘉是以賜批又置次等曺錫中試券批以性之未發寂然不動之體也性之已發感而遂通之機也不論理之已發未發之大本達道只言心之體用何其拘攣於俗見耶未發之謂本然已發之謂氣質本然獨非未發氣質不是已發乎此義說與諸僚金處巖試券批以已發爲性人孰不知所以爲性之證無人說到爾於柳台佐之罪人也理作合字看卽朱子之說而載於語類及性理大全小註而此非有若程子說者萬萬駭然特置抄啓之列已過周歲且餘而每文未得一番居魁竝與行用疑心嚙芋所當汰其選姑爲斟酌洪奭周試券批以命題之意專在性之未發己發者蓋非斷爛於諸家衆說欲聞所對之如何則全篇荒說漏却肯綮一叚其間讀書所賾者何事萬萬駭然所當還收紅牌而姑爲十分參酌金近淳試券批以荒囈亂譫譬比申柳兩僚之作何異突鬢蓬頭黃升彥女與西子南子較其姸媸乎辱選極矣以農巖爲從祖不識徑旨若此金華之選爾爲玷爾從祖所坐之席尤可寒心柳遠鳴試券批以爾何不懲於李路乎不知當曰不知無若白文還納之爲愈名以文臣不識大學第一義所當嚴處而矜其不學姑爲分揀性之已發未發何故不對徐俊輔試券批以駭然爾之不習廣留之責寒心寒心名以文臣抱紅牌將於何處擧頭乎李英發試券批以此說何處見之乎云心已非性則況曰德而敢云已發未發乎雖與諸人之漏却不對罪或稍歇而嶠南右文之風爾乃玷污爾其持此券待計畵頒賞後下去親前受罪懲罪
정조 20년 · 강
命二月朔親試更試更等諸文臣推考書下問目使之條對內閣以其供辭論啓命下弘文館議處
정조 20년 · 강
考下抄啓文臣親試更試試券
정조 20년 · 목
正月朔親試大雪十䪨排律黃基天三中居首二月朔親試明德疑申絢二下居首三月朔親試以肯作賣絹郞婢乎爲賊題權晙三上居首四月朔親試以萬德爲傳題徐俊輔三上居首五月朔親試以推考緘辭條對洪奭周二下居首
정조 20년 · 강
命羅州智島鎭漂到異國人旱路木道間從願發送厚給衣袴優助糧饌
정조 20년 · 목
全羅監司徐鼎修狀啓以爲咸平地方臨淄僉使曹漢胤牒呈內今十一月二十二日本鎭前洋望見處卽是羅州地方智島鎭掌內津串之村後洋可疑荒唐船來立故僉使卽爲馳往摘奸則乃是異國船的實以書字問之則以書字答曰大淸國江南直隸通州人去年九月往本國奉天府今年十月二十九日在大山裝棗十一月初十日放洋十二日猝遇西風漂到于此爲答船隻堅泊於漂到處而人數爲十七名故爲先給柴糧看護而一邊文移智島云今此異國船漂到處旣是羅州地方智島鎭掌內則地方官羅州牧使任焴右水使金處漢處彼人姓名年貌船體什物及所載物種漂流根因使之詳細報來按例擧行之意星火嚴飭矣敎以當寒留連主客俱難嚴飭譯學星火問情旱路木道間不待狀啓回下令道臣卽爲從願施行而厚給衣袴優助糧饌俾知慰撫之意事三懸鈴行會
정조 20년 · 강
命潭陽府燒戶優給恤典
정조 20년 · 목
全羅監司徐鼎修以潭陽府人家三十九戶燒燼女人一名燒死馳啓敎曰當寒失所極爲矜悶嚴飭邑宰斯速結構其中小殘戶有身役則勿徵有還上則停退燒死人如有還上蕩減事回諭
정조 20년 · 강
命興德縣監以可堪蔭官擇差下送
정조 20년 · 목
全羅監司徐鼎條以興德縣監任布默身死馳啓敎曰該邑素稱弊邑邑倅數遞爲其釐弊拔例差送矣其代又不可不各別極擇令該曹口傳以可堪蔭官差送而猶不若孰諳道內物情者待下批仍爲相換給馬下送
정조 20년 · 강
勘放金吾時囚趙永權
정조 20년 · 목
義禁府啓言文成前僉使趙永權原情以爲本鎭客舍守直軍李時右今十月二十二日夜偶然失火適値風勢大作延反客舍東上房遑急之中殿牌一邊移安于別堂多率校卒幸卽救滅後二十三日曉頭馳報于營門持者中路得病以致遲滯有此狀聞論罪之擧惶恐遲晩請刑推得情敎以日寒如此考律勘放後草記又以杖八十奪告身三等啓允之敎以如有功減等
정조 20년 · 강
推承旨申耆命廟堂査華城留守趙心泰舊還事狀啓遲滯委拆
정조 20년 · 목
該留守以府內還穀停退條一竝屬之舊還馳啓敎以廿六日下敎之事今日始爲狀聞該房之不爲察飭難免其責當該承旨推考其委折令廟堂査實此後嚴飭
정조 20년 · 강
以趙命喆爲興德縣監口傳也
정조 20년 · 목
命喆與臨陂縣令李趾光相換
정조 20년 · 강
考下抄啓文臣親試更試及課試試券
정조 20년 · 목
六月朔更試以賡載爲歌題命二月朔更試疑題二下等兩文臣申絢柳台佐次上等兩文臣權晙黃基天次庸作歌韻其餘諸文臣次康衢歌韻申絢權晙姜浚欽三上同等命比較以未央前殿月輪高爲七言絕句題權晙姜浚欽三上同等又命比較以大有坪爲銘題姜浚欽三上居首七月朔更試復用前題申絢等四文臣次賡載歌韻其餘文臣次賡載又歌韻柳台佐洪樂浚申絢三上同等命比較以觚爲銘題申絢二下居首十月朔更試以李學士木屐爲銘題曺錫中李勉昇徐俊輔金履載姜浚欽金近淳金處巖二下同等命比較以諫院豹皮爲銘題李勉昇二下居首八月朔親試以兩頭纖纖爲詞題中和尺爲銘題竝在家製進不閑詞律者以銘應試八月朔課試同等文臣徐俊輔金近淳金處巖洪樂浚曺錫中權晙黃基天申絢等竝比較以南至爲五言絕句題徐俊輔金近淳金處巖洪樂浚曺錫中權晙三上同等人命比較以靈鼉鼓爲銘題權晙二下居首九月朔課試以只在蘆花淺水邊爲五言絕句題曺錫中黃基天金履載申絢二下同等命比較以竹夫人爲贊題黃基天申絢三上同等又命比較以陶先生爲贊題申絢三上一居首十月朔課試以洞庭張樂爲五言絕句題金處巖李存秀申絢二下同等命比較以松大夫爲贊題申絢金處巖三上同等又命比較以豸冠爲銘題申絢二下居首十一月課試以南薰琴爲銘題姜浚欽李勉昇李存秀金履載三上同等命比較以招搖旗爲銘題金履載三上一居首
정조 20년 · 강
命來初一日輪對當次人受點後次待令
정조 20년 · 강
親行景慕宮冬享還宮
정조 20년 · 목
時至具冕服出齋室詣版位行再拜詣盥洗位盥手陞詣神位前三上香祼鬯奠幣薦俎官戶曹判書李時秀進饌訖行初獻禮大祝副司果李始源讀祝文訖亞獻官右議政尹蓍東終獻官光恩副尉金箕性行禮如儀詣飮福位行飮福禮詣望燎位行望燎禮禮畢還入齋室改具遠遊冠降紗袍出齋室乘輿出宮門外降輿乘輦至觀旂橋降輦乘輦入弘化門至明政門降輦乘輿還內
정조 20년 · 강
命以初六日詣毓祥宮展拜
정조 20년 · 목
先是禮曹以毓祥宮春展拜吉日推擇啓至是敎曰仰體先朝孝思每年展拜於是日今年則春初展拜尙關矣初六日當詣毓祥宮展拜以此分付○敎以初六日毓祥宮展拜時訓局步軍十哨馬軍五哨御營步軍三哨禁將都領隨駕禁軍三番隨駕訓將率本局留營軍禁營騎士二番留陣其外御營留陣留營禁營留營置之
정조 20년 · 강
遞承旨李晚秀以李肇源代之前望也
정조 20년 · 강
分揀前總戎使徐有大還授密符
정조 20년 · 목
政院以前總戎使徐有大所佩密符旣已來納將兵之任不可一刻無總察之人何以爲之啓敎以昨日事未及周旋而然豈敢後也在前筵席步趨嘗稱之處分分揀牌招還授密符
정조 20년 · 강
命喬桐府充軍罪人李甲會放送
정조 20년 · 강
平安監司朴宗甲陳疏乞遞賜批不許
정조 20년 · 목
疏略曰臣荒謬拙涩何事非罪而至於義州水災事而極矣黃潦懷襄赤子昏墊拯救撫接之責專在於臣則水火之急晷刻是爭而臣之擧行一切反是不念民事之不可緩則啓聞後時不知觀遊之非其時則流連中路巽懦縮蹙之態生疏顚錯之失觸事隨處指不勝屈而災結請劃未免稟報之脫漏鎭戶責稅自歸令式之違越廟堂勘律可謂太寬而臣之辜負萬殞難贖乃蒙聖慈曲垂容貸職秩自如廩養依舊在臣今日分義惟當益務殫竭庶勉桑楡之收而燈乃厭然恬然跨朔經時殆不識世間有羞恥事者然臣實自知人謂斯何今幸仰賴惠澤恭奉德音一路民事粗得就緖臣亦獲蒙聖恩亟解重任得免爲四維外人則臣與西土災民同囿於天地生成之中矣批以勿辭行公
정조 20년 · 강
命忠淸水營水陸軍換定事令新帥臣論理狀聞安眠島專屬水營事亦爲更探物情狀聞
정조 20년 · 목
忠淸水使閔光升狀啓以爲臣營城周回未滿三里人口男女老弱竝計爲九百六十餘口其中以壯爲名只是校吏羅卒而已海上不虞之備實爲草草孤弱惟有戰防兵船之泊在港口者體樣完固一船之大足可容五六百人六船列泊通計所載不下二千軍兵海口要衝之地有此駕海之具者庶爲緩急之用會點時名以能櫓軍者使之試運戰船則近百壯丁幾半日而堇運一船於港外數里之許當其回泊之時無論能櫓與他軍原居水邊習於制船者使之運入則只以數十名容易還泊與出浦時生手者太相反焉以此觀之運船遲速專在於能櫓軍矣以能櫓而兼行射砲則實爲緩急可恃之卒矣臣營西南距海路三十里有安眠島自古養松本道各邑鎭戰船及沁都喬桐與畿邑船隻之依朝家定式年滿改槊及新造者年年取用每不下二千餘株間經風落其所折傷又未知其幾千偸斫被捉殆無虛日臣親入島中遍審則殘楂腐根幾半一島苟無別般嚴禁之道實有私斫愈甚之慮蓋本島地方分屬於三邑卽洪州瑞山泰安也本島之距臣營海路稍間距三邑只隔一小津無賴牟利之輩無常出入與島中爲合之徒內外符同潛偸私斫之弊比比有之今若專一島而劃屬臣營則時居島民之四百餘戶或作隊或作統後擇其畏法謹事者定出頭領瑞泰通涉之津頭輪番守直晝夜看察如有無端入島者使之一傡禁逐他餘浦口船泊處各令山直結屋守直一如津頭之爲則禁松之大體斯過半矣今此島民之屬於三邑者當有各該邑身役此則以臣營所管諸色軍兵之在該邑者準數相換土地之納稅本邑者一一査出則三手糧米爲八石零結錢爲五十兩零此則便作詳定自臣營逐年捧送則在地方官無所損害且於相換之後以島中原籍爲總專屬水軍能櫓則非但習於行船十年生聚漸有所益係是營下團束如當不虞一砲可以聚會此與散在遠地有名無實者不可同年而語乞令廟堂稟旨分付敎以名以制船軍卒以陸邑民丁充定寧有如許駭然之擧乎我國凡事疏忽類彼而閫任不得其人從欲釐正則一場譁然而已無補於捄弊向因將臣疏詢問諸道見格之後姑且任他者欲待新統帥辭陛先從所管一二邑鎭試之觀此啓本頗有意見而他事坐勘徑遞可惜第令新帥臣細究換定之便宜如有可行之方略論理狀聞至於安眠島專屬一款前旣屢發於筵席者更探民邑物情必知其無他弊然後亦爲狀聞以待回下之意嚴飭新帥下送事卿其知悉
정조 20년 · 강
以鄭尙愚爲東萊府使備薦也以尹光碩爲富平府使口傳也
정조 20년 · 강
命冬至朝賀權停只進表裏
정조 20년 · 목
因禮曹啓稟敎以依近例只令進表裏
정조 20년 · 목
敎曰諸承旨持公事入侍諸承宣皆有校役只公事捧留之該房入侍
정조 20년 · 목
鍾顯曰臣以輿情之所顒望者竊有所仰稟者矣予曰今日之使卿入侍者蓋以此也鍾顯曰明年與他歲自別故區區微衷尤不勝顒祝矣孝廟册禮設都監在閏六月當宁册禮亦在閏六月肅廟册禮在於丁年而明年卽丁年且有閏六月此明年之所以與他歲自別者也歲干之相符節候之相合實非偶然足以仰天意之所在下情尤所以顒望矣予曰明日諸大臣欲請對云差晩入來可也
정조 20년 · 강
命以來正月初二日親行太廟春享
정조 20년 · 목
因禮曹親祭取稟有是命
정조 20년 · 강
飭兩銓官案名字錯誤之弊
정조 20년 · 목
刑曹以吏曹書吏安胤成考律嚴勘啓敎以各別嚴懲此後兩銓官案雖一人名字有錯誤之弊該曹堂上姑置之不能猛治之卿曹堂上爲先難免重勘以此知悉
정조 20년 · 강
命繕工監鴨島契草物加用之弊令該曹劃卽矯捄三南方物紙契中蠲僧役禁私商推給入紙事嚴飭該道伯該邑倅西江麻浦兩米廛復其舊號下米廛收稅每朔折定平均決給其餘各貢人所懷竝置之
정조 20년 · 목
備邊司啓言貢市入詢瘼所懷有草記稟處之命矣取見所懷則繕工監鴨島契貢入等以爲鴨島年年浦落所收草物比前半減每年進排不下六七十萬束數十年來加進排合爲屢百萬束加用依考出數上下島缺處依打量代土充補每年都下依兩長木貢人例俾蒙安業支保之澤云當初該曹之考數加用打量浦落亦出於軫念矯捄之意而旣知爲弊尙未釐定以致貢人之每每呼訴者事甚煩屑今番另加商量劃卽區處俾有實惠之意申飭該曹內贍寺油淸貢人等以爲閏朔戶曹受價依四司例受出於宣惠廳云凡諸貢案各有所屬惠廳戶曹亦各有例已成幾百年不易之規則今此貢人煩訴極爲猥屑置之三南方物紙契貢人等以爲再昨年詢瘼時以僧役蠲減及入紙未收與禁斷私商三件事陳達自備局嚴關本道該邑而該邑趁不擧行入紙無以辦取云該貢陳瘼非止一再朝家飭令不啻幾次而只緣該道營邑之不善奉行以致貢人之連事呼訴者貢弊之外事體誠極未安更以僧徒則蠲給諸役私商則另加禁斷紙物則趁卽推給之意嚴加關飭俾無如前因循之弊帽子廛市民等以爲稅帽創出之後辛丑冬因朝家特軫渠輩之失業劃給無稅帽子二百隻於渠廛使之買賣資生甲寅八月廟堂因公用條之不足渠廛無稅帽一百隻劃給於千隻之內一百隻劃給於千隻之外每年曆節兩行各五十隻分推付送長有不足之患勿論千隻準未準無稅條二百隻如前劃給以爲資生之地云當初無稅條二百隻劃給蓋以千隻貿來之外餘數折定而近來銀路苟艱兩門出來多不過六七百隻則灣府公用每患難繼不得不百隻減給者此也又況該廛人若以都中銀貨準數入送受出平市署印跡而到付灣府則二百隻貿來後亦豈有減半出稅之理乎以此律之則百隻無稅於渠亦云幸矣雖然灣府準千隻之後自當依前出給今姑置之內外魚物屬市民等以爲渠廛諸般國役外大小宴禮所供支勅所需瀋陽使禮單所對及各營門設粥甘藿等進排俱係莫重而至於文魚全鰒紅蛤海蔘大口海帶甘藿等八種進排中緊重之物故年年改備待令以奉不時之需甲寅通共之後各種魚物盡爲見奪於閑雜輩莫重進排及日後勅使所供與瀋陽使禮單所對萬無辦備之勢進排八種則勿令通共無弊奉公云六矣廛皆許通共發賣則渠廛卽通共中一廛耳諸廛之中不可使一廛異同一廛之中不可以八條區別屢煩號籲誠甚猥越置之西江麻浦兩米廛市民等以爲西江設廛今爲一百三十餘年麻浦設廛亦爲一百十餘年門外米廛同年設市而二去己亥又侵西江則釐正堂上持文案入侍時各其字內不相侵犯事親承筵敎判下謄給安業保生癸丑又呈京兆判下文券前後訟案搜奪以給門外廛人移文本署罷廛爲商奪給兩廛基址一年四百餘金納貢於門外廛人剔祛兩廛付標商字乞依舊復廛見奪判下文券與訟案一一推給云無論門外米廛與江上兩米廛以廛名載錄於平市案册皆過百年兩廛相訟亦已屢度矣年前該署之以廛爲商付標案册者未知緣何委折而其列肆行賣商廛無異則江上兩米廛之至今稱冤者只在於廛之一字基址有定列肆自如則廛號之復舊無甚難便分付該署祛其付標而復其舊號銀麯廛市民等以爲渠廛物種亂賣處依他廛例略略收稅俾無向隅之歎云各廛或有物種收稅之規而至於麯子一種則與他物種有異收稅之際必多騷擾之弊此則置之下米廛市民等以爲雜穀廛則米穀外各色雜穀皆謂其廛所係之穀而上米廛西江米契麻浦米契三處雜穀收稅每朔以三兩零爲定每馱皆不過一分內外渠廛與門外米廛每馱以五分勒定收稅而逐日發送差人自曉頭終日搜檢紛拏之弊無日無之依上米廛西江麻浦例平均定稅云米廛之賣雜穀雜穀廛之賣米互相收稅自是渠輩流來之規而每朔折定收稅則獨於下米廛與門外米廛逐日發差自曉至暮搜檢紛詰者宜有向隅稱冤之端依他廛例每朔折定稅錢而比他稍加其稅使之止鬧禁拏而定稅一款分付平市署招致各廛頭目以爲平均決給之地雜穀廛市民等以爲各米廛雜穀收稅自是流來之規西江麻浦兩米契及上米廛逐朔定稅而下米廛及門外米廛所入浩大往返便近逐日送人收稅而敢生起鬧之計如此亂法之類照法嚴勘云此則已決給於米廛人所懷而門外與下米廛旣云所入之浩大則比他廛加稅定給之意已爲分付於平市署不必更爲論列懸房市民等以爲自北漢延曙彰義門內外契至分繕工以下無懸房江郊則自龍山以上到纛島諸江及東郊牛耳諸村興仁之門外亦無懸房此兩處加設懸房如廣禮橋懸房之例則每年所捧爲六百餘兩以此補入於泮民諸般身役則賴以生活云五部之內二十二懸房不爲不多且當此牛禁申嚴之時敢以新設之計如是煩籲者極爲無嚴置之綿子廛樺皮廛烟草廛衣廛市民以爲亂廛勿禁後失業乞復舊資生云通共發賣非獨渠廛則以此號籲極爲猥越置之都下冶匠以爲中方鐵冶匠外他人不敢買賣故丁未判下復舊決給矣所謂破鐵廛人奪去還賣乞令渠等買賣中方鐵以爲資生之地云丁未判下之後中方鐵賣買事當專屬渠輩而通共之前後不同不可令渠輩獨專各廛所無之例請依前置之允之
정조 20년 · 목
八月朔更試李勉昇權晙洪樂浚以詞三上同等徐俊輔曺錫中金處巖以銘三上同等命比較以閒似忙忙似閒貴似賤賤似貴爲詞題試以詞中選者李勉昇草三下居首以兕觥爲銘題試以銘中選者曺錫中三下一居首
정조 20년 · 강
命靈光郡漂到異國人從願發送仍命該郡諸般擧行各別儼飭
정조 20년 · 목
全羅監司徐鼎修狀啓以爲靈光郡守朴聖泰牒呈內今月二十五日戌時本郡大落月島領將金仲大小落月島領將朴龍伯馳報今二十三日夜異國四帆船一隻汲水船一隻來泊故先問居住則答云江南蘇州府人商賈次載豆太十月十八日遇風漂到人物爲十六名而船隻完全俱爲生活郡守問情次今方登時馳進於候風所而島自本郡官門相距陸路爲五十里水路爲一百七十里雖是越海之地二十三日夜漂到形止二十五日戌時始爲報來領將擧行極爲可駭云聖泰又牒呈郡守今二十五日戌時離發西距五十里許六昌面向化浦而曙色俙微姑不得發船云以牒辭觀之似是淸人之行商者又爲遇風漂到星火越津詳細摘奸問情馳報之意嚴飭題送該島將領往問居住則書問與通語問不爲區別已極矇然而文報遲滯亦甚駭然該領將待竣事自臣營嚴棍懲勵計料右水營虞候及漢學則羅州智島漂到異國船問情次其間想必馳往勢難兩處竝行落月島問情官則自該營按例差送譯學則以左水營漢學使之罔夜馳送而左水營之於落月島程道稍遠馳往之際慮或遲滯右水營漢學智島問情了當後仍轉往落月島隨其先到卽爲問情看護供饋禁雜人等節着意擧行事竝嚴飭各該營邑敎以一依智島漂人等區處由陸由海間從願不待回下卽爲發送事分付觀於報辭之疏漏問情之遲滯其他擧行安知無見笑於異國之人乎令道臣各別嚴飭事三懸鈴星火行會
정조 20년 · 강
以尹師國爲藥房提調前望也
정조 20년 · 목
予謂右議政尹蓍東曰忠淸水使狀啓卿果見之乎其所陳頗有意見矣蓍東曰近聞水營凋殘特甚諸般弊端果如狀聞中所論列而安眠島之分屬瑞山泰安洪州三邑使之互相禁松者當初設施之意蓋欲犬牙相制益嚴其防禁之意也而今此全屬水營之請亦甚有條理此則待新帥臣下去詳探便否啓聞後更究矯捄之方稟處似好矣予曰狀啓末段狗馬之見云者雖甚礙眼而大抵狀辭極爲詳明一按瞭然甚可尙也禮判閔鍾顯曰忠烈祠記文有揭板之敎而尙未淨書不得入刻矣予命黃忠烈子孫黃運祚書之蓍東曰鄭鳳壽以椵島接濟事至承皇明總兵之告身事甚稀貴椵島接濟卽接濟毛文龍之事則不足褒揚而總兵告身則旣出於皇朝故曾在先朝取入塵覽矣予曰卿果何以得見乎蓍東曰其後孫鄭東鸐持來故臣果見之矣鍾顯曰各陵奉審書啓英陵寧陵兩陵寢風落木殆近二百七入十株而其大者可合中椽云可補公用何以區處乎予曰言于戶判使之從便區處餘者令地方官繕治公廨也藥房提調金載瓉曰臘藥及膏藥所用麝香優數添貿然後可以入用故敢達矣予曰膏藥是何等藥乎載瓉曰是雲毋膏矣予曰依所請爲之宜矣敎戶曹判書李時秀曰麝香事提調才已提達而卿於內局出入時有弊與否亦必詳察也
정조 20년 · 강
命海西事目災外加劃三百結仍飭此後年分啓目考閱該道往例相當排比
정조 20년 · 목
右議政尹蓍東啓言頃以黃海道災總中舊初不及今年各項災名區別報來之意自本司行會矣卽見該道假都事海州判官李惟稱所報則以爲本道所請災二千五百十二結四十七負皆是舊初不今初不兩名色今年落種而成災者不過數三結實無自下減削之勢至於仍初不名色年年以當年災分俵故不爲載錄於收租案爲辭矣該道災結若因舊初不名色之夥然以致所請之數爲一千五百餘結之多則已劃之災或慮爲白徵之弊有此關問矣今以所報觀之則舊初不九百餘結外又以今初不及落種被災者列錄報來旣令査察實報來則宜有闊狹之政前劃下一千結外加劃三百結使之更加査櫛從實分俵俾無白徵之弊請申飭分付敎以該曹事目給災之式在於乙亥其後四十餘年之間年年分俵不下千餘結則該道今年所請未可歸之太濫而狀語旣不別白疏辭亦關紀綱廟堂之請罪烏可已乎若以道伯周旋之糢糊不給當給之災以致六里之白徵海民何辜宜有闊狹特令加數劃給者此也在前大豐之時三南俵結雖止數百海西則每爲倍篵此後度支年分啓目入徹也必須考閱該道往例俾各相當於排比之初更勿若今番之致煩不緊酬應事嚴飭該曹
정조 20년 · 강
命湖西舊還依關西京畿例以久遠條中推移收捧
정조 20년 · 목
右議政尹蓍東啓言卽見忠淸監司林濟遠所報則以爲本道舊還當納之類皆在十數年之前流亡絕戶在在夥然隣族之侵勢所必至而卽伏聞關西京畿以久遠條中推移以捧之意或狀請或筵奏俱得蒙允本道事勢亦無異同各年舊還中依兩道例稍存方便之政以準應捧之數爲辭矣朝家旣許兩道從便推移則何獨於湖西而靳持乎請依請施行準定數收捧之意分付從之
정조 20년 · 강
嚴飭關西穀簿自明春毋敢以昨年元總一例比總仍飭列邑勸耕墾陳
정조 20년 · 목
右議政尹蓍東啓言關西穀簿竝田賦與還耗一年所入不能當一年所出此極可悶日前道臣比總啓本有曰歲有減頉年有添錄而添錄之結不能補減頉之數十年之間寸得尺失乙卯之比甲辰所積之縮爲六百二十八結云然詳考結總則乙卯元總比甲辰落下爲千餘結如是減縮將至何境歲入多寡專在土地之荒闢災政之精濫而新起則多漏舊頉則自如一年二年漸致耗減此不可不各別變通道臣若能逐邑査櫛入災之還爲起墾者降續之漸復元田者竝令從實無漏期復前日之高總則雖今冬明春亦必有大效勸耕墾陳之方亦須惕念知委于列邑自明春無敢諉以昨年元總之如此而一例彌縫比總之意請嚴飭分付從之
정조 20년 · 강
命今秋陵行命下後陽川等四邑公廨改建修補物力就嶺南華城城役別備米及海西水營餉穀添耗兩條中折米七百四十石分半區劃作錢取用
정조 20년 · 목
右議政尹蓍東啓言旣見京畿監司李冕膺所報則以爲今秋行幸命下後陽川金浦富平安山等四邑公廨或有改建處或有修補處所入物力錢爲二千二百二十兩以某樣公穀準數區劃爲辭矣此不可不趁今劃給而無論本道與他道實無錢穀間可合拮據者惟嶺南華城城役別備米及海西水營餉穀年年添耗者數頗有裕請就此兩條中以折米七百四十石分半區劃使之從便作錢取用之意分付從之
정조 20년 · 강
命各處史庫罅漏處令地方官報該道兼春秋修改著爲式
정조 20년 · 목
右議政尹蓍東啓言各處史庫曝曬已久太白史閣則壁穴而鳥蛇出入未能開視之故不知其中之果何如云曝曬修改固是史官之職而至於補罅塞漏則旣有各該道兼春秋使其地方官枚報隨卽修改事定式施行似好矣從之
정조 20년 · 강
命盛京禮部漂民出送回咨送灣府傳給鳳城將
정조 20년 · 목
右議政尹蓍東啓言鐵山漂民出送事盛京禮部咨文出來矣以來頭使行奉表稱謝之意令槐院撰出回咨正書安寶後請定禁軍騎撥下送于灣府使之傳給鳳城將處轉致盛京從之
정조 20년 · 강
命郡守以上窠限都政前以各道限滿守令通融陞擬
정조 20년 · 목
吏曹判書沈煥之啓言自今朔各該司官員當爲儲窠若有郡守以上窠則京職中可擬之人每患苟艱雖非啓請之邑限都政前以限滿守令通融陞擬以爲次次遷轉之地而雖於口傳政一體擧行已成近例今亦依此爲之從之
정조 20년 · 강
命壯勇營儲留米一萬石禁衛營均役廳給代米八千石移劃大同米二千石取用及惠廳貢價米一萬石貿用事依戶曹啓請許施
정조 20년 · 목
戶曹判書李時秀啓言本曹支放米條昨年則自九月不足所請得爲四萬石今年則收租稍勝於昨年故僅得拖至十月而自今朔至明年三月所用勢不得不更請區劃矣停番事體之重臣非不知而以今年觀之各處入直軍兵推移分排別無大段掣礙之端在外邑則可除番上時多少擾民之弊在都下則每朔減得五六百鄕軍口糧亦有補於民食雖以該營事勢言之六當除番資保錢鄕軍上番時應下木錢合以計之則當爲三萬六千餘兩以每石五兩貿米則較之今年巿直綽有餘裕可以優得七午餘石竝計鄕軍料米四千餘石則恰爲一萬一千餘石就此數雖除出萬石在該營別無所損禁衛營上番鄕軍依昨年例自今十二月當限周年更爲仍停該營均役廳給代米八千石移劃大同米二千石合一萬石自臣曹取用惠廳貢價之無得預買乃是朝禁而度支經用與他衙門有異今年穀價稍輕貢人輩多有願賣於臣曹者旣異預買且是從願宣惠廳今冬等來春夏等貢價米限一萬石從其自願依本曹定式給價貿用其餘不足之數有難續續仰請壯勇營儲留米一萬石更依昨年例姑貸不足則如數貸用有餘則還爲儲留待明年收租上來準數充報如此則庶可支繼於新捧之前請下詢大臣處之敎曰大臣之意何如右議政尹蓍東曰禁營之年年停番旣多可悶貢米預買亦是朝禁而地部事勢宜有別般變通可以繼用臣與戶判已有酬酢亦不敢爲異辭矣從之予曰爲軫經費不得已有昨年變通之擧而年年停番亦豈非重難乎此路一開便作應行之事則是豈成該乎敎御營大將李漢豊曰禁營代番御營當之乎漢豊曰然矣予敎禁衛大將李敬懋曰停番事無損於本營乎敬懋曰今此除番之論爲慮經費之意則臣雖待罪該營何敢爲異議而禁衛營命名本意自有所重不下於都監則爲此經費又今除番難容遽議均廳給代米八千石依昨年例除留則在臣營支放非但優足以其餘剩依古例以爲本營留庫無所不可戶曹何必加劃保米中二千石以準萬數乎一營餉米全數貿取事勢亦難如令許買貢米則似可爲一分推移之道矣予曰停番以充則來頭亦足準數乎蓍東曰今年年事旣熟舊還捧之則自明年似不如今年之苟艱矣予曰以營門命名言之禁營則不過中間新設之營門而御營則自國初設施故在昔公家文字御營之御字不敢書於平行其重於禁營可知矣時秀曰禁將支蓄之論非不好矣以其所入量其所出則尙有一千餘兩餘裕萬包米取用於度支經用是不可已之事矣予曰戶判所奏雖已許施聞惠堂頗守均廳事例云戶曹之貿取貢米難保其無辭許之矣時秀曰此則不然惠廳詳定例給三兩七錢而臣曹定例自是四兩故貢人願賣於臣曹惠堂雖欲不許恐不可得矣敬懋曰戶曹旣取八千石米幷與惠廳給代二千石而盡數取去則臣營軍兵頒料勢將貿米而江上有根着完實之民擧皆不願自願貿納者無非浮浪無實之流貿納之除每患愆期故逐月率軍卒頒料於米商之家揆以事體極甚苟且戶曹旣以貢米貿用陳達蒙允臣營亦依此貿用則甚是便好而貢米預買係是朝禁故不敢仰請矣予曰預買雖是朝禁自下買之豈可禁止卿其從便爲之也予敎時秀曰卿之所請旣已準許本曹支用當至幾年時秀曰昨年則自九月已告罄而今年則可至十月今旣如是變通今年收租且勝於前年明年則可保無慮矣予曰可支數三年然後始可爲變通之政而不過爲一年支蓄則烏在乎別般措劃之意乎
정조 20년 · 강
命度支各樣支放米不待月限引朔貸用於惠廳
정조 20년 · 목
戶曹判書李時秀啓言今番所請得給代米移劃米貢價米皆當取用於惠廳而惠廳各樣上下各有月限每以引朔爲難臣曹支放則有難等待其月限不過數朔推移有異先期假貸請隨所入從便取用從之
정조 20년 · 강
命關西故義士白大豪等設壇侑祭事置之
정조 20년 · 목
禮曹判書閔鍾顯啓言頃因義州慰諭御史李始源所啓辛巳冤死人白大豪等二十一人別設一壇於顯忠祠左傍一體祭之事有令該曹稟處之命矣其中知名者七人不知名者十四人而七人則事實未顯十四人則名姓翳如設壇侑祭禮無所據續續追享亦近瀆䙝請姑置之敎曰大臣之意何如右議政尹蓍東曰禮判所奏似然臣亦無異見矣從之
정조 20년 · 강
命柳智傑旌門立其本鄕仍贈堂下職
정조 20년 · 목
禮曹判書閔鍾顯啓言故贈領議政柳珩庶子智傑表章之典有令廟堂博考已例更爲稟處之命矣溯考臣曹謄錄未有的確可據者惟年前忠武公李舜臣庶子有贈官之命今亦依此例分付吏曹參酌擧行恐合事宜至若旌門竪立之處則頃日大臣以竪立於其父墓下或爲義起仰達此固無妨而又伏聞智傑生長於公州柳家諸人多在其村而亦有故兵使柳就章家屢世旌門云今若就此地許施棹楔則其在久遠看護之道恐爲便當敎曰大臣之意何如右議政尹蓍東曰柳智傑墓與廟俱無則旌與贈皆義起矣柳之諸宗俱願棹楔之施于其生長之村者亦似無妨旣旌則例當有贈以堂下官贈職事請分付銓曹從之
정조 20년 · 강
命故忠臣鄭奇男追配義烈祠遣官致祭
정조 20년 · 목
禮曹判書閔鍾顯啓言故忠臣昌城府使鄭奇男先朝判下配食義烈祠事尙未擧行委折有査問本道追擧配享之命矣問于平安監司朴宗甲則以爲其時宣川人鄭希天上言準下之後身故旅邸子孫年幼關文之受出與否其家初未知之本道營上文書亦無載錄只有完文一張故上送本曹云矣以此觀之其時未卽擧行似由於鄭希天之身故未卽到付關文而旣有本曹文蹟又已成給完文則達下依準之事數十年之間尙未擧行事甚未安請分付該道使之卽爲追配敎曰大臣之意何如右議政尹蓍東曰分明是達下依準之事而因中間事故尙未擧行誠甚未安請分付該道該邑卽令追配從之敎以追配時遣官致祭
정조 20년 · 강
命無冤錄諺解令兩南關西監營刊板印行
정조 20년 · 목
刑曹判書李得臣啓言無冤錄諺解本曹郞廳今方監印於芸閣非久當頒行而活字撤板之後更無可印之道有非廣布久傳之意如兩南關西監營刊置木板以爲繼此印行之地恐合事宜從之
정조 20년 · 강
命玉浦倭學尹德祚生銅落漏之罪待其上來嚴勘
정조 20년 · 목
刑曹判書李得臣啓言倭學尹德祚因玉浦問情時錯誤勘處次捉送之意自臣曹發關該道而日前慶尙水使李得駿狀啓以生銅落漏事又請科罪矣請待其上來一體嚴勘從之
정조 20년 · 강
命堂下武臣朔試射只以已試者試記修正以入
정조 20년 · 목
兵曹啓言今日各廳堂下武臣朔試射時柳葉箭片箭鐵箭皆已試取而騎蒭未及畢試日已薄暮請明日試取敎以雪下終日雖實才何以盡其才乎且況許久抛置之餘乎設有無分及未滿天數者卿旣自占便宜尙以何顏汰其職而用其窠棍其入而數其罪乎分日試取反涉張皇只以已試者試記修正以入
정조 20년 · 강
注書柳遠鳴以外南山摘奸啓命南伐內參軍丁海翼汰去當該將臣李敬懋推考其當植當禁處令該營該部卽爲廣播定限仍飭廟堂考勤慢察飭
정조 20년 · 목
遠鳴書啓以爲臣馳往外南山自牛首峴至讀書堂峴一一看審則南廟後山禁耕植木處則前日耕作之田今不許起墾而植木雖云播種別無發生者安知其初不播植靑䳽亭松木枯朽者十居六七而其中全體之枯損者或因虫蝕或因年久自至如此而至若葉靑而剝皮掘根而斤斫則必是樵斧之所入梨泰院松木亦枯損橫仆在在夥然雖不至於靑䳽亭之童濯而此山之禁養亦不可謂勤實南壇壇上莎草堦砌墻垣及紅箭門俱爲無頉壇後所植之松頗有茁茂之漸而東門石柱塗灰剝落松木二株爲今番風雨所拔已報該營云而壇直四名四處尋覓俱不知去處可知常時之不善守護雩祀壇石築及紅箭門亦俱無頉壇上北邊莎草間有枯損之處南門石柱塗灰亦多剝落龍壇壇上壇下俱爲無頉垣外所植穉松堇得着根而尙無茂茁之意馬十橋松木今夏頗有虫損之漸而初不拾虫明春則必至熾盛似難禁蝕外負巖南伐院鷹峯峴南小門曲城讀書堂峴等處松木統而言之不啻太半稀疏而間多傍枝之摧折且有樵路之四通斧斤之來往可以推知而其中南伐院左右山非但折枝而已竝與元根而斫去者亦或有之至於犯耕則文峴及麻田川近處多有山腰起耕之田似是當禁而有此犯耕故問于山直則渠輩亦以爲此田之耕墾果合當禁而當初營門之劃定經界也未知緣何而不使陳廢云矣敎以其中斧斤狼藉之南伐內近處所管參軍爲先汰去令該府處當該將臣推考當爲播植而不卽播植處當爲禁耕而不卽禁耕處令該營該部待解凍卽爲廣播定限此書啓下廟堂以爲時時考勤慢察飭之地
정조 20년 · 강
命寧越府還戶難捧之類令道臣嚴飭守宰量宜闊狹火稅勒徵之弊卽爲釐改莊陵守護山直軍保之法外簽丁與院募飭該道臣査考狀聞蔘錢白徵之弊從長蘇捄尙方木物減捧事問于該院指一草記
정조 20년 · 목
禮曹參議蔡弘遠莊陵奉審時本府民瘼邑弊詢問別單以爲臣於奉審之日招集本府父老民人以有旨內辭意詳細宣諭仍問民間爲弊之端及今年紓力之方又問邑弊於本府使韓鼎運處則父老所告及該倅所對別無異同竝爲條列于左一本府今年年事視他邑果有損焉而還上各樣各穀之當年當捧爲一萬二千四百餘石以目下民勢萬無畢捧之路若欲施惠略略停退之外更無他道而當此八路純豊之歲惟此一邑之請以此事實所不敢然旣伏承今年紓力之敎則亦不可恝然無所施以孤越民如渴之望一本府處在窮峽畓爲三十餘結田不過四百餘結而元帳付外又有山火收稅之法爲弊切骨實難支堪故所謂土着擧皆貧賤流亡相繼民戶總數不過爲二千餘以故故掌令尹舜擧爲本邑郡守時因莊陵守護事作記文而有曰邑弊民殘六名守護亦無以備本邑之凋弊自古然矣見今各樣軍額之在本府者爲一千五百餘名而就元戶中除出官屬校屬驛民及鄕品之應在頉役者則依數充補已無其路而況自封陵之後守護軍山直之竝保移劃者爲一百五十名又設書院院生與募屬爲五十名又陞府使責役於民間者比前尤多則地不加廣民無增戶前日難責之役安得免轉益生弊而爲難支之端乎每當簽丁官民俱撓計無所出此係越民莫大之弊若於本府收稅及軍額總數中下詢廟堂略加變通則實爲惠澤之下究一本府所封人蔘竝各樣名色爲八兩一錢二分而價錢則劃出於詳定出給蔘商使之貿納矣以元價之不足庚寅乙未兩年收斂於民間錢爲九百八十兩則還卽散給每一兩殖利五餞逐年收捧四百九十兩添給於蔘商如是行之已近三十年則雖元錢受食之民已不免白徵之患況當初受食者已多流亡絕戶故只憑某面某里之出給幾許之數每年分徵於無故之民此非貧殘者所可支堪今當詢瘼之日此等事合有變通一尙衣院年例卜定樓柱木八株每株價錢十二兩式分徵於民間輸納於本院此雖似些少弊瘼窮民之白地責出雖一錢之微亦無可當之勢惟望朝家之變通敎曰旣命別般詢瘼則詢之之後無甚爲益於弗詢之前彼髫白之來聽禮堂口宣者將有何所聞之歎且況仙寢所奉之地視之宜別諸路稍熟之時爾壃頗巽抄其難捧之類令道臣嚴飭守宰量宜闊狹火稅勒徵之弊俾卽釐改守護山直軍保之法外簽丁竝與院募道臣査考狀聞蔘錢事旣聞之後不可仍置雖近於未見羊付之道臣從長蘇捄亦卽啓聞尙方納木物事年來隅板之弊嚴禁於掖屬而用處亦不浩大則減捧似無不可大抵東郡山邑在在爲弊卿其問于該院指一草記以紓峽民一分之力
정조 20년 · 강
命各司各軍門之貢米預買無敢開路依均廳啓請施行
정조 20년 · 목
均役廳啓言本廳米條每患不敷僅僅支用今年適値大豐欲爲貿米於兩南矣兩道道臣俱爲防報不得貿取今則惟有貢米移納一條路而卽伏見戶曹判書李時秀筵稟擧條下者以度支經費之不足預買貢米一萬石云矣本廳與地部同是經用衙門則其在共濟之義豈可沮遏而均廳外無論軍門各司無得預買明有申禁且戶判所貿之價與本廳有異每石加爲三錢此若一許貢人樂赴厚價勢所固然然則本廳移納之路自歸梗寒且一定之法猝然毀畫大關後弊無論戶曹與軍門貢米預買一款無敢開路之意請申加嚴飭允之
정조 20년 · 강
遞副修撰鄭東觀
정조 20년 · 목
弘文館啓言副校理朴鍾淳副修撰鄭東觀旣有只推之命請竝牌招允之敎以副修撰鄭東觀旣有限畢捧入直訓局之命本職許遞
정조 20년 · 강
命承旨魚用謙馳往禁府秋曹放釋輕囚
정조 20년 · 강
召見諸承旨及有司堂上李時秀于重熙堂
정조 20년 · 강
命戶曹支放米不足之數以惠廳丁巳條應下貢價米中限一萬石取用該曹錢三萬七千兩移送均廳
정조 20년 · 목
戶曹判書李時秀啓言日昨以惠廳今冬等來春夏等貢價米給價取用事有所仰稟矣繼伏見均廳草記則以他司之貢價預買謂有申禁地部之價數稍加爲關後弊勿論戶曹軍門預買一款毋敢開路爲辭矣臣曹經用自別於他司當時取用有異於預買而該廳旣以禁令爲言後弊爲難亦已草記蒙允矣臣曹支放不足之數實無他推移之道曾於己酉有惠廳米二萬石取用之代以錢七萬四千兩依均廳貿米價充償之例請今亦依此例宣惠廳來丁巳條應下貢價米中限一萬石先爲取用以臣曹錢三萬七千兩移送均廳使之移納準數充代則實爲兩便無弊之道從之
정조 20년 · 강
重推南兵使李壽鵬仍命居山察訪沈尙之守令待窠差送效勞土校二人帖加成給
정조 20년 · 목
兵曹啓言觀此咸鏡監司趙尙鎭南兵使李壽鵬狀啓則枚擧南道別中司把總居山察訪沈尙之牒呈以爲本驛關防緊重而無城池故自昨年四月始役今年七月畢築城池周回尺數門樓間架及軍物器械修補數爻修成册以報而本驛將校折衝金澤龍閑良全栽首尾董役金澤龍則願納錢穀亦爲入綠成册中云帥臣則起送軍官摘奸與所報少無差爽云道臣頃當巡審之行看審形止城堞門樓果爲完固該驛祭訪與將校合施褒賞之典令該曹稟處云矣該察訪合施陞敍之典該驛將校果有效勞帥臣自當收用而至以捐財助役等說張皇爲辭又以錢穀數爻開綠馳啓屑越莫甚該帥臣從重推考當該土校等令該營相當軍任收用之意請分付從之敎以該察訪沈尙之之築城實績道伯旣云目覩渠事極爲可嘉道內守令待窠差送以勵近日怠慢官事者效勞土校二人事卿言亦然而旣聞之矣宜有勸奬之擧帖加成給今日內下送
정조 20년 · 강
申嚴三南漕運船私卜添載之禁
정조 20년 · 목
備局啓言牙山貢津倉新造漕船材木添載事査問該道矣卽見其所報則以爲靈沼亭改建事乙巳行幸後其時邑倅建亭於沼上其後丁酉庚子及庚辰三次歷臨兩朝雲章奉揭壁間年久頹圮急於修改因邑牒論報本司請得安眠島風落木五十㭑將欲運來之際適値新造漕船之自本島回泊者營邑相議許令給價順付畢竟致敗而改造時具由狀聞旣有庚申啓下定式則自下彌縫尤有所不敢故冒死修啓爲辭矣漕船自有所重無論公私卜物不敢自下賃載者事目至嚴則該道臣與該守令以按法守法之官矇然許載致使新造之船有此覆破之擧其爲駭歎孰大於此道帥臣及三邑守令旣已勘罪此後則漕船他卜雖順歸之便些少之物不敢私自賃載之意請更加嚴飭于三南漕運之諸邑鎭以爲揭壁遵守之地允之
정조 20년 · 강
遞承旨李鼎揆沈基泰以洪明浩申耆代之幷前望也
정조 20년 · 목
鼎揆基泰有實病也
정조 20년 · 강
遞司諫尹序東獻納尹益烈正言宋文述金商雨執義李明淵掌令鄭最成以李顯默韓致應沈達漢趙德潤申禹相李貞運代之幷前望也
정조 20년 · 목
政院啓請兩司未肅拜呈告人員幷卽牌招敎以侍臣當爲備員呈告及未肅拜人幷許遞前望單子入之待下批牌招隨駕
정조 20년 · 강
戶曹以庚辰年溫宮幸行時隨駕諸人分等施賞啓
정조 20년 · 목
該曹啓言庚辰年溫宮幸行時隨駕待令人施賞中六十以上三十一人各米二斗大口魚一尾五十以上十人各米二斗頒給而其時義禁府書吏林厚根時居忠淸道平澤地軍器寺別破陣韓碩范時居京畿楊根地云自所居邑招致布諭後依例施賞事請分付各該道臣從之
정조 20년 · 강
命關東諸邑尙方所納木物六十株內許減六分一
정조 20년 · 목
備局啓言關東諸邑尙方所納木物事問于該院則提調徐龍輔以爲本院進排隅板所入木物之分定於關東諸邑者元數爲樓柱六十株矣限六分一許減恐合事宜云東邑民情旣不可孤該院所告又如此寧越府弊端則旣已登聞卜定樓柱八株內三株特爲減給其外十一邑則商量其株數多少民勢緩急以所減餘七株分排減定之意請發關申飭于江原道臣允之
정조 20년 · 강
慶尙監司李泰永以奉化前縣監李思祚所犯諸條査啓
정조 20년 · 목
泰永狀啓以爲奉化前縣監李思祚供辭之與臺疏相左者捉致應問各人一一詳査則座首琴衡玉等所供以爲前官昨年七月到任後卽爲反閱倉穀則改量縮租爲二百六十二石故以逋欠樣分徵於東西兩倉色而時値夏末秋初實無以本色捧納一百石則待秋備納次除置一百六十二石則每石定價一兩五錢盡數收捧後以一兩錢依詳定例分給於自願民人處以爲備納一石租之地餘剩八十一兩則補用於傳關雇價上下條其時倉色至於報營照律則舊官之無所身犯推此可知吏民逃散事面書員一人偸弄結卜多至四十餘結故自官治罪督納而渠乃生怯逃躱又將徵渠族屬則族屬之逃避者又至四人而此外更無他吏之在逃安東北坪民人等移接本邑境內稱以各廳契房圖避軍役者殆近十戶故自官盡充包保之役捧疤後擧皆厭避移去論報營門一竝刷還之際不無騷擾之端吏民逃散之說或由於此民財攘奪事果於安東春陽面搜得私商貿置板子自官屬公輸送京中伊後因營門關飭革罷監官朔納三部之謬例故雖是一部板子更無執促之事昨年十一月舊官親往封山摘奸後見有火焦枯松七株分付作板或帖給任掌或輸送京中此外無他可供之辭云今以所捧招辭考諸可據文簿則囚供中朔納板之革弊倉逋吏之照律果是報營之事面吏之逃躱村民之移去雖未能鎭安奠接而實非由侵虐之使然搜板屬公自是職分內事亦不可謂攘奪逋穀之捧錢作租取其餘剩原其本則雖不在於肥己執其跡則終自歸於牟利封山內枯松之犯䂨作板與之分用始則不免於犯科末乃歸罪於下輩者誠萬駭然請令攸司稟處
정조 20년 · 강
放金吾時囚丁海翼
정조 20년 · 목
因該府囚單敎以旣已汰去放送
정조 20년 · 강
命龍仁等五邑刑具執頉違式諸倅姑爲分揀嚴飭來後
정조 20년 · 목
京畿監司李冕膺狀啓以爲龍仁縣令丁遇泰宣傳官以刑具之不準典則旣已封庫爲先罷黜敎以龍仁高陽加平抱川朔寧等邑執頉不過毫釐至於笞長之稍加分寸猶勝於短而爲弊該倅姑爲分揀此後各別小心之意嚴飭開其封銷各卽還官捧糴史官宣傳官下送也若有違式處先銷政事之堂次封公私各庫之意分付矣今番擧行之不銷政堂者極爲駭然以其事屬旣往雖不處分當初下敎之本意宜令渠輩知悉卿亦知此意分付而罷黜狀啓還下送
정조 20년 · 강
命楊州牧使申獻朝拿問捧口招竹山府使崔雲羽罷拿坡州牧使李彥忠罷黜
정조 20년 · 목
京畿抽栍邑摘奸史官宣傳官狀啓書啓及京畿監司李冕膺狀啓以爲竹山府重囚枷二坐內一坐重比之欽恤典則加至十六斤一坐重加四斤坡州牧輕囚枷一坐重加四斤一坐重加二斤訊杖四介不入鐵穴竹山府使崔雲羽坡州牧使李彥忠等竝罷黜又史官書啓以爲楊州牧訊杖有大小小者不及式大者厚與廣各有加分棍則以大中棍混用敎曰典則頒下之後豈敢違式而今因朔州事先從畿內抽栍數邑摘奸矣間有違式處皆是未滿尺量或可容恕楊州則訊杖分釐差錯之外棍無區別極爲可駭出自邇班者不守法如此尙氣之武倅何責之有該牧使申獻朝令該府拿問捧口招以聞竹山拁重之加至十餘斤云者無論因循與身犯極爲駭然不可罷職而止該府使崔雲羽亦爲拿問捧口招與坡牧罷黜之代令該曹口傳差出催科方張待下批明日辭朝諸道從當抽栍摘奸以此意先令廟堂知委俾各期於無犯
정조 20년 · 강
以金燨爲坡州牧使朴光進爲竹山府使竝口傳也
정조 20년 · 강
命嶺南伯慶州集慶殿舊基守護之節成節目以聞依文昭殿例竪碣以記之
정조 20년 · 목
敎曰慶州集慶殿舊基所重至爲謹嚴而況䆴堗遺址尙今宛然守護之節聞於曾經府尹者無一定之式云此後與邑倅相議成節目啓聞而依文昭殿舊基例以小碣記其址前後面當親書此意下諭于道臣
정조 20년 · 강
詣毓祥宮行奠酌禮仍詣奉安閣延祜宮展拜詣宣禧宮行奠酌禮詣彰義宮展拜詣懿昭廟行奠酌禮
정조 20년 · 목
具翼善冠袞龍袍乘輿出協陽門降輿乘輦出敦化門至毓祥宮大門外降輦乘輿入宮大門降輿入齋室仍詣版位展拜行奠酌禮如儀次詣奉安閣展拜奉審命百官行禮依例爲之詣延祜宮展拜乘輿出宮大門入宣禧宮降輿詣版位展拜行奠酌禮如儀命百官行禮置之還入齋室少頃乘輿出宮大門入彰義宮降輿詣藏譜閣展拜奉審命百官行禮依例入參服色以袞袍爲之百官以隨駕服色爲之乘輿詣懿昭廟行奠酌禮如儀命百官行禮爲之乘輿出宮大門降輿乘輦入敦化門協陽門還內
정조 20년 · 강
遞承旨洪明浩申耆以黃昇源李書九代之前望也
정조 20년 · 목
明浩耆不爲仕進也
정조 20년 · 강
命聖廟守僕四窠中一窠依廟宮守僕例入啓蒙點
정조 20년 · 목
大司成李晚秀啓言聖廟守僕事體自別而近來每年輪差多未擇人釋菜笏記不能誦習尋常擧行隨處矇昧揆以事面極涉苟簡臣意則原守僕四窠中一窠依廟宮守僕例以事知守僕入啓蒙點毋得數遞使之久於其任嫺習儀節似合事宜矣從之
정조 20년 · 강
拿處押班監察尹範喆金儀祥
정조 20년 · 목
承旨李益運以懿昭廟展拜時三品以下俱不及於行禮之班請推押班監察有是命
정조 20년 · 강
命司鑰尹昌烈令攸司科治
정조 20년 · 목
承旨黃昇源啓言殿座處所不卽擧行請當該司鑰令攸司從重科治從之
정조 20년 · 강
命文正公金麟厚躋享文廟時諸儒祠版定其位次東西互廡移奉更印從祀錄移奉時告由措辭於祝帖敎書宣讀廟庭後齎傳本家事收議于在京大臣禮堂亦具意見草記
정조 20년 · 목
成均館啓言先正文正公金麟厚將以今月初八日躋享于聖廟西廡第五十二位位次在於先正文元公李彥廸之下先正文成公李珥之上矣卽者西齋掌議沈允之書呈所懷以爲兩廡從享之制先以位次爲序位次相齊則以東爲上今於先正文正公金麟厚躋享之後先正文成公李珥移享于東五十三位先正文簡公成渾移享于西五十三位先正文元公金長生移享于東五十四位先正文正公宋時烈移享于西五十四位先正文正公宋浚吉移享于東五十五位先正文純公朴世采移享于西五十五位然後東西位次先後得宜云齋儒所懷誠有可據而聖廟從祀事體莫重請令禮曹博考典禮指一稟處以爲及時擧行允之○禮曹啓言凡聖廟享祀位次皆以東爲上而又皆通東西廡定其次序今以文廟享祀圖考之四聖位次顏子居東一位曾子居西二位子思居東三位孟子居西四位通東西而爲顏曾思孟之次以至宋朝六賢我東諸儒皆用此例矣今此文正公金麟厚陞配於西廡文元公李彥廸之下以時代先後定次第奉安事旣已啓下則西廡文成公李珥以下三位自當移奉於東廡而東廡文簡公成渾以下三位又爲移奉於西廡然後次序始爲秩然泮堂齋儒之見無容他議請知委本館使之依此擧行敎以位序似然而六版之換妥事係重愼只請知委本館擧行未知爲當朝見泮長已以在外大臣儒臣雖難遍詢在京大臣處使之獻議然後歸一以示重其事之義爲可爲敎且況原續五禮儀文獻備考等印行之書不但錄其東西位次先朝御製文廟從祀錄亦有不易之刊本則今番釐正之後從祀錄不可不更印以遵先朝定制之聖意雖以告由一事言之尋常修改亦皆先告則諸儒祠版之互廡移奉禮當措辭於祝帖幷以此意發遣曹郞收議于在京行公大臣因此而又有詢問者配食之禮太廟聖廟豈有差等而今聞卿曹考奏之說敎書徑傳於本家從享時無宣敎之節云此必以罕有之禮文獻莫徵而然今若略倣太廟配享例其日先告事由於聖殿而仍於廟庭宣讀後陞祔當廡禮畢以其敎書齎傳于本家庶合儀文此一款一體問議更具禮官意見草記
정조 20년 · 강
命戶曹取用惠廳米一萬石令廟堂草記決給
정조 20년 · 목
均役廳啓言卽伏見戶曹判書李時秀筵稟擧條則惠廳米一萬石依己酉年例先爲取用戶曹錢三萬七千兩移送均廳使之移納準數充代云矣均廳米條自來不足欲爲貿米於三南而見枳欲爲預買京貢而不可勒買故來頭支放措辦末由勢將推移於惠廳而惠廳因數年收租之大縮米條亦甚不敷至於京畿湖西兩廳之不足前亦有所疏陳而以目下見在之數叩計明年新捧前應下則猶難繼用至於他衙門推移非所可論且以己酉代錢之例言之曾於丁未戶曹因經費之不足貸用惠廳米二萬石以本色還報爲辭而亦無本米還報之道己酉果有代錢輸送之事而其時惠廳米儲稍裕其在共濟之義有難較計以錢代捧出於一時權宜則今不可以此爲例以今米條比諸年前非但無以容手雖欲以移納充代旣不得勒買者則有難期必設或預買均廳猶患自用之不暇尙何他顧戶曹之一萬石取用不得許施敎以不可預買而防之不得勒買而塞之戶曹一萬石何處覓出令廟堂草記面啓決給
정조 20년 · 강
命江界別貿蔘領來褊裨將校及採納人等分等施賞
정조 20년 · 목
敎曰江界別貿蔘領來褊裨前郞廳許塾今年爲再次加資將校嘉善金陽燮亦依昨年例賞加兩重採納人帖加其餘採納諸人隨其重數令本道分等施賞而爲莫重每令厚價分給近亦依此爲之乎令內局嚴飭該道俾有實效
정조 20년 · 강
推司諫李顯默掌令李貞運
정조 20년 · 목
旣入闕中不爲傳啓直爲出去也
정조 20년 · 강
召見諸承旨及禮曹判書閔鍾顯于重熙堂
정조 20년 · 강
遞承旨李益運金熙朝以李海愚爲承旨前望也
정조 20년 · 강
內閣提學鄭民始陳疏辭職賜批
정조 20년 · 목
批以禮制有限移孝其時卿其勿辭出肅後入侍
정조 20년 · 강
推吏曹判書沈煥之參判黃昇源參議韓用龜
정조 20년 · 목
內閣啓言閣臣除拜後官敎吏曹郞廳親授於肅拜時自有定式而今日一提學鄭民始肅拜時官敎該曹謂以忘置不爲安寶以待不得親授於肅拜時請當該堂上推考允之
정조 20년 · 강
承旨李書九以前任秋堂事陳疏請譴賜例批
정조 20년 · 목
興永以曾經亞憲援例避嫌從之
정조 20년 · 강
遞判義禁閔鍾顯以趙宗鉉代之前望也
정조 20년 · 목
敎曰今日始有冬令意思滯囚可悶時囚今日捧供待判下以草記議處照律判堂本職禮曹多有擧行之事判義禁閔鍾顯許遞前望單子入之待下批牌招開坐
정조 20년 · 강
判義禁趙宗鉉陳疏乞遞賜例批
정조 20년 · 강
命南道參軍丁海翼汰去分揀
정조 20년 · 목
因南道參軍望筒敎以宜責來效汰去分揀
정조 20년 · 목
敎曰政官牌招開政萊伯未及下批云今政下批後使之當日謝恩仍令斯速辭朝又敎曰靑松府使今日政差出待下批明日下送○以徐龍輔爲吏曹參判權裕新通也李魯春爲副修撰金勉柱爲黃海監司洪義浩爲靑松府使○再政以申耆爲承旨
정조 20년 · 강
命文正公金麟厚陞配文廟時儀節依禮堂閔鍾顯議擧行
정조 20년 · 목
該曹啓言文正公金麟厚陞配文廟時儀節問議于在京行公大臣則右議政尹蓍東以爲配食位次之東西移安齋儒所懷該曹稟啓俱有所據而從祀錄之更印移奉位之祝帖措辭聖殿之先告事由批旨提敎允合典禮但敎書之廟庭宣讀果無壓尊之嫌乎太廟從享若有已例則又可以據而行之何敢有異議云領府事金履素病不獻議判府事李秉模以爲位次換妥雖係愼重不失其序然後爲安於心至於互廡移奉之祝帖措辭廟庭宣敎後陞祔當廡待其禮畢而齎傳本家節文燦然委曲周備以臣愚昧何敢容議云參判李祖承以爲兩廡位序之從世代移奉齋儒所懷極有意見無容更議而從享之日聖殿之告由敎書之宣讀實合事宜云參議蔡弘遠以爲位次分定年數旣久今乃自東而西自西而東互換當初定位恐似未安況五禮儀及文獻備考姑捨勿論先朝御製旣有不易之刊本則尤難輕議至於敎書之廟庭宣讀後齎傳本家事體得宜以此擧行似合於儀文云臣鍾顯以爲互廡移奉禮宜愼重今此文正公金麟厚位版若奉安于文元公李彥廸之上而只西廡四位次次遞降則或似便宜而不但文元文正之時代稍有先後西廡諸位旣不得不以次遞降則文元公李彥廸居文純公李滉之次文成公李珥居文簡公成渾之次文元公金長生居文正公宋時烈之次文正公宋浚吉居文純公朴世采之次位次紊錯實爲一般則恐合釐正而若或釐正則祝帖之當爲措辭添入誠如聖敎至若宣敎儀節則只行於太廟配享之功臣而獨於文廟陞配之先正無此儀文者實爲從前未遑之典今番則依聖敎磨鍊擧行而自今爲始凡於聖廡陞配之時以此著爲定式敎書則宣讀後使其子孫齎去本家祠版致祭則先行於陞配之前恐合事宜而大臣之議如此請上裁敎以依卿議可也
정조 20년 · 강
勘處金吾時囚李思祚等
정조 20년 · 목
該府啓言奉化前縣監李思祚所供參互道査則臺疏所論簸弄倉儲攘奪民財非理侵虐吏民逃散等諸條已多落空不必深究而至於逋穀之以錢代捧錢以作租時値窮節價是詳定民皆願受初非勒分剩錢之補用公費無所身犯吏鄕之招旣無差爽則雖難直歸之於牟利之科大有乖於糶糴之法封山事體本自嚴重搜板屬公乃是職分內事而雖曰焦枯擅自許斫揆以法意極爲駭然請以此照律允之又啓言稷山前縣監趙重鎭原情以爲本縣有靈沼故亭卽四聖日馭之所駐也兩朝雲章之所奉也亭建百四十二年蠹朽陊剝不免上雨傍風幸値年事小登官力有暇面議道臣經紀葺役野邑材難不得不轉請備局劃下島松五十株而就斫四十二株將欲運來之際貢津新造漕船船主爲得賃錢而裝還自願空船之順載松材而未敢輕許枚報道臣始聽載來而又賃一私船分載先䂨之木趁始役來泊故用備棟樑幾盡營建方待漕船之後載者用訖修粧計料而漕船之七月所載拖至十月纔離浦口忽此致敗此實渠處事不審之罪云牙山前縣監李靖模原情以爲渠赴任本縣則巡營甘結適至以爲稷山靈沼亭重修材木方䂨取於島中勢將覓船載來而聞本邑漕船自島中浦口回泊云得此空船順歸之便準給船價使之載來實合便好故取考謄錄則材木載運亦有前日已行之事故未免循例許載有此致敗之患云請待判下擧行敎以現發之後焉逭罪責而罷官足矣且有前日已行之例云亦非渠輩首犯兩囚放送首犯人査出勘處又啓言楊州牧使申獻朝原情以爲每當訊杖新造之時不能箇箇考準至入於摘奸史官書啓不能察飭之罪無辭可達至於棍無區別事則本州旣帶營將又兼討捕所用之棍只有治盜棍中棍而已元無小棍名色而所謂治盜棍與中棍比諸典則尺度俱爲輕減固當一竝釐正而竊以爲寧失於輕毋令或重因循未果治盜之時以治盜棍用之軍務之事以中棍用之其外民訟之輕勘者必以笞杖用之隨事各用未嘗或混豈敢一毫欺罔乎云請待判下擧行敎以盜棍之不及尺量自以爲寧失於輕而不及獨非難赦之罪乎比之過濫容有差等以公罪勘放又啓言監察尹範喆原情以爲身爲押班監察不善知委至於三品以下之未卽就班罪合萬死云金儀祥原情以爲身爲押班監察百官未卽就列不善知委之罪實合萬殞云請待判下擧行敎以許多監察以武臣押班擧行未免失儀當該首監及謀避之文蔭諸監一竝拿問
정조 20년 · 강
拿處監察朴鼎元柳肅之李宗恢尹秤李卿尹李秉烈尹淑基徐潞修
정조 20년 · 강
命文正公金麟厚陞配翌日頒敎時除儒生參班之節
정조 20년 · 목
禮曹判書閔鍾顯啓言先正臣文正公金麟厚陞配時儒生參班毋論生進幼學皆當依例進參而至於翌日頒敎則甲申年因特敎儒生輩皆爲參班其前無參班之例今番何以爲之敎以今番旣依壬戌丁酉之例頒敎權停禮爲之儒生參班之節除之甲申年則親臨之故特行試製其前各年旣無試製例此一款卿曹亦爲知悉
정조 20년 · 강
遞承旨申耆以李羽晉代之前望也
정조 20년 · 목
政院以羽晉方在被謫蒙放啓敎以蕩滌敍用
정조 20년 · 강
陞配文正公金麟厚于文廟
정조 20년 · 목
初六日卯時副司果金近淳題位版權安于明倫堂東夾室是日贊者設獻官位於東階東南西向執事者位於其後西向北上設館官位於西階西南東向設諸享官以下執事儒生門外位於東門外道南北向西上參班儒生位於諸執事之後設望瘞位於瘞坎之南獻官在南北向典設司設位版權安幕次於西階下近西北向設敎書床於幕次前宣敎承旨位於敎書床東西向敎書宣讀位於敎書床之東西向讀敎官展敎官外位於東門外典祀官典籍閔致載廟司典籍孔胤恒李志容博士鄭宗顯各帥其屬入奠祝版於文宣王神位之右進幣篚各一於尊所設香罏香盒竝燭於神位前次設祭器如式設洗於東階東南北向罍在洗東加勺篚在洗西南肆實以巾諸執事盥洗於獻官洗東南北向執奠罍篚羃者位於尊罍篚羃之後典祀官廟司入實饌具畢前三刻諸享官執事者獻官司成申大尹東從享獻官直講朴吉源西從享獻官典籍鄭履綏大祝副司果申龜朝祭監監察朴鼎元東廡分獻官禮曹正郞朴宗京奉常主簿盧尙熙兵曹正郞南達孫奉常僉正文燦奎直講金夏璉馬思人典籍申義淳柳楨宗簿主簿蔡祉永典籍李燾西廡分獻官司藝金麟采兵曹佐郞金秀臣直講安任權承文判校卜台鎭典籍鄭澣校檢韓光烈典籍李重采承慶恒李東煥申溥儒生執事執禮生員李復性聖殿奉香生員申頤朝奉罏幼學金用善奠爵生員李種祜奉尊幼學沈能秀司尊生員李源成幼學魚在瓉陳設生員徐鼎輔幼學李光正配位奉香生員李惟命奉爐幼學徐沃修奠爵生員沈能岳奉爵幼學尹緯烈司尊生員徐兢修幼學金載龜陳設生員李在誠幼學洪在敏東從享奉香生員金履祜奉爐幼學黃基鎬奠爵生員尹景儀奉爵幼學沈能基司尊生員朴和燮幼學李集壽陳設生員李在修幼學洪樂衍西從享奉香生員徐稷修奉爐幼學閔翊顯奠爵生員安光集奉爵幼學李寅溥司尊生員權中敏幼學趙基丙陳設生員洪樂膺幼學尹致正都陳設生員沈允之李永老盥洗位幼學朴宗山滌器幼學文經表食色幼學朴思彥聖殿爵洗位幼學沈能秀配位爵洗位幼學尹緯烈東從享爵洗位幼學沈能基西從享爵洗位幼學李寅溥東廡奉香生員金愚淳奉爐幼學尹久東奠爵生員趙學榮尹仁植尹行徹金魯奎南鼎寬安榮玄承祚李普徹曹鴻振沈榮鎭奉爵幼學李偉祜吳相夏沈憲祖鄭世楨沈翰之孟文遠魚在琬李圭錫尹春植徐有敏司尊生員鄭胄煥李基采兪豊柱幼學李基憲李儒準任爚陳設生員尹義植朴履默李鎭▣幼學申在邦金元喜李永建盥洗位幼學朴升用滌器幼學任弘廸西廡奉香生員洗銇奉爐幼學權中泰奠爵生員李舒尹浣兪孟柱李命熙梁性默兪益柱洪秉鉉李鎭華李鳳采任壽益奉爵幼學鄭錫周李鼎寬張鉉禹李守謙鄭在亨韓用儀洪仁燮金鎔洪益倫沈毅鎭司尊生員李英玉趙學駿南學中李壧尹大東金定根陳設生員林重鎭尹光烈金文欽幼學李栴安光潤朴路壽盥洗位幼學朴慶著滌器幼學趙文逵陞配時執事奉櫝生員金炳翼奉椅幼學李源昌奉卓幼學徐有恂東廡三位移安時執事奉位生員李義彬朴和燮尹景儀奉櫝幼學沈宜稷李學緖洪集圭奉椅幼學安厚遠白東逵李松祜奉卓幼學李鼎老鄭世喬李文載西廡三位移安時執事奉位生員徐兢修沈能岳李惟命奉櫝幼學閔毅顯沈能潤李性中奉椅幼學黃仁泰趙學儉金魯憲奉卓幼學洪起燮尹致敎李翼淵及參班儒生生員鄭夏容等凡一千八百七十三人生員一百三十二人進士一百九十人幼學一千五百四十八人童蒙三人各服其服謁者生員李澤贊引生員黃明漢朴謙進入自東門先就拜位北向西上四拜訖就位謁者贊引各引獻官以下就門外位前一刻贊引引監察典祀官大祝諸執事及執事儒生入就拜位重行北向西上立定贊者曰四拜監察執事儒生皆四拜贊引引監察就位引諸執事及執事儒生詣盥洗位盥洗訖各就位贊引引館官同成均沈煥之大司成李晚秀及參班儒生入就位執事者詣爵洗位洗爵拭爵訖置於篚捧詣尊所置於坫上申時謁者引獻官贊引引分獻官入就位謁者進獻官之左白有司謹具請行事退復位贊者曰四拜獻官以下及館官參班儒生皆四拜先拜者不拜下皆倣此贊者曰行奠幣禮謁者引獻官詣盥洗位北向立贊搢笏獻官盥手帨手訖贊執笏仍詣文宣王神位前北向立贊跪搢笏執事者各捧香捧罏跪進謁者贊三上香執事者奠罏于神位前大祝以幣篚授獻官獻官執幣獻幣以授大祝獻于神位前謁者贊執笏俯伏興平身次詣復聖公宗聖公述聖公亞聖公神位前上香奠幣竝如上儀引降復位贊者曰行酌獻禮謁者引獻官詣文宣王尊所西向立執尊者擧羃酌酒執事者以爵受酒謁者引獻官詣文宣王神位前北向立贊跪搢笏執事者以爵授獻官獻官執爵獻爵以爵授執事者奠于神位前贊執笏俯伏興小退北向跪大祝進神位之右東向跪讀祝文天眷吾東眞儒繼作有嚴聖廡一體配食曰惟文正遹承道嫡純粹中正光明灑落偉然大節卓爾邃學剖析道器發揮太極書辨四七功垂千億若宋之周屹爲先覺斯文永賴後學攸式寡昧曠感景仰深篤從祀之請寔循擧國吉辰載涓縟禮在卽互廡序配時代不錯先告厥由祗薦泂酌校理朴載淳製訖謁者贊俯伏興平身引詣配位尊所西向立執尊者擧羃酌酒執事者四人以爵受酒謁者引詣神位前東向酌獻竝如上儀訖引降復位初獻官將獻配位贊引各引分獻官詣盥洗位盥帨訖分詣殿內從享尊所酌獻竝如配位儀訖引降復位執事官捧位官掌樂正尹羽烈副司果韓用鐸捧文正公金麟厚位版人詣廟庭權安幕次贊引引讀敎官副司果李明淵入就位宣敎承旨右副承旨李肇源奉敎書先入置於床上執事官捧位版降奉于幕次之外庭中敎書床下近南北向開蓋讀敎官讀敎書曰眞儒後千載生政合崇報之典公議待百年定爰擧躋享之儀表西出之道所存也顧寡德任君師之責伊崇儒爲標準之方扶正抑邪之謨憲章列聖繼往開來之學寤寐前賢惟一念大闡斯文庶八方咸歸有極第近日士趁之不古逌吾儒道統之未明世道之汚隆斯關政急挽回之術前哲之典型已遠若爲矜式之圖惟卿海東濂溪湖南洙泗性命陰陽之奧沕乎太極圖同歸格致誠正之要先於小學書着力賦詩言志獨推天地間二人玩理窮源嘗著易象篇諸說卓然獨見大意求之自有餘事道器混一之論斷然黜諸家之謬理氣四七之辨沛乎釋同志之疑剛毅直方之蘊于中則大冬松栢光明溫粹之發於外則淸水芙蓉綽乎九分地頭展也三代人物幸値孝陵大有爲之際佇見醇儒展所蘊之休受知邸宮固已畵圖中寓意賜臨直署別是講論外輸心鹽梅之契暗符若殷宗之得傅說君民之責自任類伊尹之遇成湯嗟皇天未欲平治而大賢遽決歛退內院醫藥之請無賴叩心之忱深山奉諱之恫幾灑化血之淚惟終始孤忠直節亦自學問中推來而出處大正至精益騐義理上做去身自許綱常之重世皆稱博約之工霽月光風自是有道氣象精金美玉兼以餘事文章蔚然衆望之俱該允矣多士之攸則惟其造詣之妙有難測知尙此表章之方未遑克擧寔爲邦典之欠關每切予心之慨嘆天意殆有相焉偏多曠百世之感今時若不偶爾詎緩大一統之規扶倫正俗之章固激切而有契明理覺後之訓亦昭融而無間竊幸知卿莫如是謂在心惟簡予志先蔽奚翅重言復言僉議攸同非止一疏再疏玆以卿從祀于文廟之廡闢異端而斥偏詖政屬定民志之時從聖廡而享春秋實爲勵士風之會次聯隣德之先正庶周旋而無違配侑在座之聖師尙膽仰之有所淸標直氣妥英靈於文床明薦精禋齎虔誠於洞爵於戲莫謂當時志業之未究可使來世風聲之永垂明善誠身詔後昆而斯範考功度德質前聖而奚疑故玆敎示想宜知悉藝文提學具庠製讀訖贊引引讀敎官宣敎承旨出執事官闔蓋仍捧位版陞配西廡第五十二位執事儒生六人各捧先正位版分東西以次移妥文成公李珥東廡第五十三位文簡公成渾西廡第五十三位文元公金長生東廡第五十四位文正公宋時烈西廡第五十四位文正公宋浚吉東廡第五十五位文純公朴世采西廡第五十五位行酌獻禮贊引各引兩廡分獻官分詣盥洗位盥洗訖引詣尊所酌酒各詣神位前酌獻訖贊引各引兩廡分獻官降復位大祝入徹邊豆贊者曰四拜獻官以下皆四拜贊者曰望瘞謁者引獻官詣望瘞位北向立贊者詣望瘞位西向立大祝以篚取祝幣降自西階置於坎贊者曰可坎置土半坎謁者詣獻官之左白禮畢遂引獻官以下出贊引引館官及參班儒生出贊者澴位贊引引監察諸執事俱復拜位立定贊者曰四拜監察以下皆四拜訖贊引引監察以下及諸執事儒生出執禮謁者贊引四拜而出典祀官廟司帥其屬撤禮饌闔戶以降乃退
정조 20년 · 강
配時囚李思祚于靈巖勘放申獻朝放尹範喆等